**ELŐTERJESZTÉS**

**Kőszeg Város Önkormányzata Képviselő-testülete**

**2024. október 8-i, alakuló ülésének**

**6/a. napirendi pontjához**

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése értelmében az alakuló ülés kötelező napirendje a polgármester illetményének és költségtérítésének megállapítása.

A Mötv. pontosan meghatározza a polgármester díjazásának szabályait, attól eltérni nem lehet. Az Mötv. 71. §-a a megyei jogú város polgármesterének illetményét 1.300.000- Ft-ban állapítja meg, melyhez viszonyítva kell a polgármesterek illetményét meghatározni a lakosságszám figyelembevételével.

A polgármester illetménye a 10.001 feletti lakosságszámú település esetében a fenti összeg 75%-a, azaz 975.000.- Ft.

A Mötv. 71. § (6) bekezdése értelmében a polgármester havonta az illetményének 15%-ában meghatározott összegű költségtérítésre is jogosult. A képviselő-testületnek ebben sincsen mérlegelési joga.

A főállású polgármester foglalkoztatási jogviszonya választással létrejövő, sajátos közszolgálati jogviszony, munkáltatói jogkörének gyakorlója a képviselő-testület. Ezért foglalkoztatására a közszolgálati tisztviselőkről szóló 2011. évi CXCIX. törvény (a továbbiakban: Kttv.) rendelkezéseit is alkalmazni kell. Tekintettel arra, hogy Básthy Béla polgármester úr német nyelv- és irodalom szakos tanári diplomája felsőfokú C típusú nyelvvizsgának minősül, azzal egyenértékű, ezért a Kttv. 141.§ (1)-(9) bekezdései értelmében idegennyelv-tudási pótlékra jogosult, amelyet a munkáltatói jogkör gyakorlója állapít meg. Német felsőfokú C típusú nyelvvizsga esetében a pótlék összege az illetményalap 100 százaléka. Az illetményalap összegét évente az állami költségvetésről szóló törvény állapítja meg.

2024. évre Magyarország 2024. évi központi költségvetéséről szóló 2023. évi LV. törvény 62. (7) bekezdése alapján az (1) bekezdés szerinti, - 38.650,- Ft - illetményalapot kell alkalmazni a polgármesteri foglalkoztatási jogviszony esetében is.

Fentiek alapján kérem a T. Képviselő-testületet, hogy a polgármester úr illetménye, költségtérítése, valamint idegennyelv-tudási pótléka megállapítása tárgyában hozza meg döntését.

**Kőszeg, 2024. október 2.**

**Dr. Zalán Gábor s.k.**

**jegyző**

**HATÁROZATI JAVASLAT**

1. Kőszeg Város Önkormányzatának Képviselő-testülete Básthy Béla polgármester illetményét 2024. október 1. napjától havonta 975.000 Ft-ban állapítja meg.

2. Kőszeg Város Önkormányzatának Képviselő-testülete Básthy Béla polgármester részére 2024. október 1. napjától havi 146.250 Ft költségtérítést állapít meg.

3. Kőszeg Város Önkormányzatának Képviselő-testülete Básthy Béla polgármester részére 2024. október 1. napjától a komplex felsőfokú nyelvvizsgának minősülő végzettsége után havonta Magyarország éves központi költségvetéséről szóló törvényben meghatározott – 2024. évben 38.650,- Ft – illetményalap 100 százalékának megfelelő idegennyelv-tudási pótlékot állapít meg.

**Felelős a bejelentésért:** Dr. Zalán Gábor jegyző.

**Határidő:** azonnal.